Pynappel en Malvalekker tert | Annelien Pienaar
My Ma kon darem die lekkerste terte maak. Alles het so moeiteloos gelyk en gevoel of dit in ‘n japtrap gemaak is. Ons het op die plaas groot geword en room was altyd vryelik beskikbaar. My Ma het self dit gepasteuriseer om langer te kon hou en dan kan sy elke naweek vir ons ietsie […]
Annelien	2017-07-13T07:20:00+00:00	0 Comments 10 000 vee ingeënt ná bek-en-klouseer uitbreek | Maroela Media
Sowat 10 000 vee is ná afloop van die onlangse uitbreking van bek-en-klouseer in Vhembe, Limpopo, ingeënt.
Senzeni Zodwana, minister van landbou, bosbou en vissery, het Maandag bevestig dat vier spesifieke landelike gebiede in Limpopo, binne ŉ radius van 20 km van mekaar, veral onder dié siekte deurloop. In dié gebied alleen is daar glo sowat 15 000 beeste waarvan 4 500 binne die beheergebied van bek-en-klouseer wei.
Dít volg nadat die departement in Januarie bekendgemaak het dat bek-en-klouseer in die distrik Vhembe in Limpopo voorkom. Dit kon bevestig word nadat gevalle by die staatsveeartse aangemeld is, wat beeste in die gebied getoets het.
Maatreëls is gevolglik ingestel om die siekte so gou moontlik in die kiem te smoor.
“ŉ Bestuursgebied is sedertdien verklaar, naamlik die gebied rondom paaie soos die R81, R36, N1 asook R524-paaie. Die presiese grense van hierdie gebied sal in die regeringskoerant gepubliseer word,” het Zodwana gesê.
Geen gekloofde hoefdiere mag gevolglik binne, buite of om dié gebied wei nie.
“Daar is ŉ volledige stilstand rakende gekloofde hoefdiere verklaar. Bewegingspermitte wat voorheen vir hierdie doel uitgereik is, is gevolglik onttrek. Produkte van dié diere mag binne die gebied vervoer word, maar beweging buite die gebied sal op meriete oorweeg word. Dit sal slegs toegelaat word met permitte wat deur ŉ plaaslike staatsveearts uitgereik is en ooreenstem met voorwaardes,” het die minister gesê.
Suid-Afrika is sedertdien sy status as bek-en-klouseervrye sone kwyt ná die uitbreek in Limpopo se Vhembe-distrik.
Dit beteken dat sekere lande, onder meer Botswana, ŉ onmiddellike verbod geplaas het op die invoer van gekloofde hoefdiere en produkte van dié diere uit Suid-Afrika.
Zodwana het beklemtoon dat dit ŉ verwoestende uitwerking op handel vir Suid-Afrikaanse produsente het. Hy het dus ŉ versoek aan handelsvennote gerig om die voortgesette handel in veilige produkte te oorweeg.
“Waarborge is voorsien vir produkte wat nié die risiko van die oordrag van bek-en-klouseer inhou nie, soos hittebehandelde vleis en suiwelprodukte, ontbeende en verouderde beesvleis, geskeerde wol, gesoute huide en velle, lewende embrio’s asook varkprodukte uit MKV-vrye varkkompartemente.
“Die handel in veilige kommoditeite aan naburige lande gerig, is grootliks aanvaar en onderhandelinge waar nodig is aangegaan oor nuwe gesondheidsertifikate. Daar is ook goeie vordering gemaak wat onderhandelinge met markte vir ontbeende beesvleis, verwerkte suiwelprodukte, verwerkte huide en velle na ander Afrikalande, die Midde-Ooste asook die Verre Ooste betref.”
Zodwana het bygevoeg ŉ gesamentlike operasionele span vergader daagliks om die situasie te monitor. Sowat 15 padblokkades is rondom die aangetaste gebied ingestel om die beweging van gekloofde hoefdiere te beperk.
Norman · 2 weke gelede
Die woord gekloofde hoefdier is vir my vreemd, die algemene term is “gesplete hoef”
Dit is jammer dat die departement nie die maatreels permanent toepas soos dit hoort nie.
En dit is net so jammeer dat MM red. my steeds snoer.